A Bizottság 2001/308/EK határozata

(2001. január 31.)

az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, az előre gyártott hőszigetelt külső falburkoló elemekre vonatkozó igazolási eljárásáról

(az értesítés a C(2000) 4359. számú dokumentummal történt)

(EGT vonatkozású szöveg)

(2001/308/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK irányelvvel [1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. cikke (4) bekezdésére,

mivel:

(1) A Bizottságnak egy termék megfelelősége igazolását tekintve a 89/106/EGK irányelv 13. cikkének (3) bekezdése szerinti két eljárás közül azt kell választania, amelyiknek a legkisebb a költségigénye és emellett megfelel a biztonsági követelményeknek is. Ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártás-ellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása.

(2) A 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban. Ezért kívánatos a műszaki előírásokban említett termékek vagy termékcsaládok azonosítása.

(3) A 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható. Ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít.

(4) A 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek. A 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek.

(5) Az e határozatban foglalt intézkedések összhangban állnak az építésügyi állandó bizottság véleményével,

ELFOGADTA EZT A HATÁROZATOT:

1. cikk

Az I. mellékletben megjelölt termékek és termékcsaládok megfelelőségének igazolása olyan eljárással történik, amelynek során a gyártó saját kizárólagos felelősségi körében olyan üzemi gyártás-ellenőrzési rendszerrel rendelkezik, amely biztosítja, hogy a termék megfeleljen a vonatkozó műszaki előírásoknak.

2. cikk

A II. mellékletben meghatározott termékek megfelelőségét a gyártó által működtetett üzemi gyártás-ellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzés vagy maga a termék értékelésében és felügyeletében.

3. cikk

A III. mellékletben meghatározott megfelelőségi igazolási eljárást a harmonizált szabványok kidolgozására vonatkozó megbízásban meg kell jelölni.

4. cikk

Ennek a határozatnak a tagállamok a címzettjei.

Kelt Brüsszelben, 2001. január 31-én.

a Bizottság részéről

Erkki Liikanen

a Bizottság tagja

[1] HL L 40., 1989.2.11., 12. o.

[2] HL L 220., 1993.8.30., 1. o.

--------------------------------------------------

I. MELLÉKLET

Előre gyártott hőszigetelt külső falburkoló elemek:

Épületeken történő felhasználásra, a II. mellékletben foglaltak kivételével.

--------------------------------------------------

II. MELLÉKLET

Előre gyártott hőszigetelt külső falburkoló elemek:

Olyan épületeken történő felhasználásra, amelyekre az A1 [1], A2 [2], B [3], C [4] osztályokba eső anyagokból készült termékekre vonatkozó tűzzel szembeni viselkedésre vonatkozó előírások alkalmazandók.

[1] Olyan termékek/anyagok, amelyek előállításuk egy pontosan meghatározott fázisában olyan kezelésen esnek át, amely a tűzzel szembeni viselkedésre vonatkozó besorolásuk javulását eredményezi (pl. égésgátlók hozzáadása vagy a szervesanyag-tartalom korlátozása).

[2] Olyan termékek/anyagok, amelyek előállításuk egy pontosan meghatározott fázisában olyan kezelésen esnek át, amely a tűzzel szembeni viselkedésre vonatkozó besorolásuk javulását eredményezi (pl. égésgátlók hozzáadása vagy a szervesanyag-tartalom korlátozása).

[3] Olyan termékek/anyagok, amelyek előállításuk egy pontosan meghatározott fázisában olyan kezelésen esnek át, amely a tűzzel szembeni viselkedésre vonatkozó besorolásuk javulását eredményezi (pl. égésgátlók hozzáadása vagy a szervesanyag-tartalom korlátozása).

[4] Olyan termékek/anyagok, amelyek előállításuk egy pontosan meghatározott fázisában olyan kezelésen esnek át, amely a tűzzel szembeni viselkedésre vonatkozó besorolásuk javulását eredményezi (pl. égésgátlók hozzáadása vagy a szervesanyag-tartalom korlátozása).

--------------------------------------------------

III. MELLÉKLET

Megjegyzés:

A következő termékcsaládoknál megadott felhasználási területek közül az egynél több felhasználásra szánt termékek esetében az elismert szervnek a vonatkozó megfelelőségi igazolási rendszerekből származó feladatai halmozottak.

Termékcsalád: előre gyártott hőszigetelt külső falburkoló elemek (1/2)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap a megfelelő európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

3. rendszer: Lásd a 89/106/EGK irányelv III. mellékletének 2. ii. pontjában a második lehetőséget.

Termék(ek) | Tervezett felhasználási terület(ek) | Szint(ek) vagy osztály(ok) | Megfelelőségi igazolási rendszer(ek) |

Előre gyártott hőszigetelt külső falburkoló elemek | Épületeken | – | 3 |

A rendszerre vonatkozó előírásnak akkor is alkalmazhatónak kell lennie, ha a teljesítményt nem kell egy bizonyos tulajdonság tekintetében meghatározni, mivel legalább egy tagállam egyáltalán nem rendelkezik az ilyen tulajdonságra vonatkozó jogi követelménnyel (lásd a 89/106/EGK irányelv 2. cikkének (1) bekezdését, valamint ha alkalmazható, az értelmező dokumentumok 1.2.3. záradékát). Ilyen esetekben a gyártó – amennyiben nem kívánja a termék ilyen tekintetben vett teljesítményét közölni – az ilyen tulajdonság ellenőrzésére nem kötelezhető.

Termékcsalád: előre gyártott hőszigetelt külső falburkoló elemek (2/2)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap a megfelelő európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

1. rendszer: Lásd a 89/106/EGK irányelv III. mellékletének 2. i. pontját, a minták szúrópróbaszerű vizsgálata nélkül.

3. rendszer: Lásd a 89/106/EGK irányelv III. mellékletének 2. ii. pontjában a második lehetőséget.

4. rendszer: Lásd a 89/106/EGK irányelv III. mellékletének 2. ii. pontjában a harmadik lehetőséget.

Termék(ek) | Tervezett felhasználási terület(ek) | Szint(ek) vagy osztály(ok) (tűzzel szembeni viselkedés) | Megfelelőségi igazolási rendszer(ek) |

Előre gyártott hőszigetelt külső falburkoló elemek | Olyan felhasználási célok, amelyekre tűzzel szembeni viselkedésre vonatkozó jogszabályok vonatkoznak | A1, A2, B, C | 1 |

A1, A2, B, C, D, E | 2 |

A1-től E-ig, F | 3 |

--------------------------------------------------